Virstellung vun der Resolutioun   
« Pour un projet de renouveau démocratique, social et écologique »

D’Gemengewalen vun dësem Joer fannen an engem wirtschaftlechen a politeschem Kontext statt, deen déi fortschrëttlech Kräften viru grouss Erausfuerderunge stellt.

An deem Sënn versicht d’Resolutioun zu de Gemengewalen, déi ech iech hei virstellen, eng Bestandsopnam vun der Situatioun ze maachen an de Wee an eng besser Zukunft ze weisen.

D‘Finanzkris vun 2008 huet sech zu enger Wirtschafts- a Sozialkris entwéckelt, déi d’Ongläichheeten an der kapitalistescher Gesellschaft ëmmer weider verschäerft an d’Fëllementer vun eiser Demokratie erschüttert. Dobäi kënnt déi massiv Migratioun no Europa vu Leit, déi aus politeschen an aus wirtschaftlechen Grënn keng Perspektiv méi an hirem Heemechtsland gesinn an déi hoffen, sech bei eis e bessert Liewen kënnen opzebauen.

D’Ursaachen vun deenen Entwécklungen sinn bei deenen ze sichen, déi d‘Welt exklusiv no hire Profitinteressen dirigéieren an déi net virdrun zeréck schrecken, zu hirem Virdeel ze dereguléieren an ze privatiséieren, duerch sougenannt Fräihandelsofkommessen ganz Wirtschaften ze ruinéieren a Kricher vum Zonk ze briechen an ze ënnerstëtzen, wann ëmmer et hinnen notzt.

Gläichzäiteg ignoréieren se d’Klimaerwiermung a dreiwen den onbegrenzte Wuesstem ëmmer weider, obschonn et kloer ass, dass esou eng Croissance mëttel- a laangfristeg zu engem ekologeschen Desaster wäert féieren.

Mir hunn zu Lëtzebuerg am Vergläich zu deenen aneren europäesche Länner - zumindest de Moment - nach eng besser Situatioun. Dat erkläert sech haaptsächlech duerch d‘Ausnotzung vun der steierlecher Konkurrenz, déi an den europäesche Verträg enthalen ass an déi de Finanzgesellschaften et erméiglecht, Steieren ze spueren, andeems se sech hei bei eis néierloossen. Mä trotz deem héije Wuesstem zu Lëtzebuerg ass d’Aarbechtslosegkeet weider héich an huet den Aarmutsrisiko weider zougeholl. Eis Regierung mécht eng fundamental liberal Politik – dat weist och erëm déi rezent Steierreform, déi d’Kapital an d’Groussverdénger weiderhin verschount – a si bréngt et einfach net fäerdeg, den Haaptproblem, dee mer hunn, nämlech d’Wunnengsnout, och nëmmen usazweis an de Grëff ze kréien. Am Géigendeel, de Wunnengsproblem verschäerft sech vun Dag zu Dag, grad esou wéi d’Verkéiersproblematik. D’Resultat ass e Verloscht vum Realakommes a vun der Liewensqualitéit.

Déi Politiker, déi haut un den Hiewelen vun den europäesche Staaten a vun der EU sëtzen, si blann géintiwwer dem wirtschaftlechen, sozialen an ekologesche Misär, déi hir neoliberal Politik fir déi Aarm an och ëmmer méi fir déi sougenannt Mëttelschicht mat sech bruecht huet a weider bréngt. Un der jëtzeger Situatioun sinn och d‘Sozialisten an d’Sozialdemokrate schold, déi zu Allem Jo an Amen gesot hunn.

Si an hir liberal a konservativ Partner hunn während Joren net op d’Verzweiwlung vun hire Wieler gelauschtert a mengen elo, et géing duer goen , „de Leit alles besser ze erklären“, wéi se soen, an en anere Lay-out ze presentéieren fir d’EU erëm flott ze maachen.

Kee Wonner also, dass masseg Leit d’Vertrauen an d’Demokratie verluer hunn! Vill vun hinnen wenne sech elo rietse Kräften zou, déi hir Angscht virun der Zukunft zum Thema maachen an déi den Akzent drop leeën, Auslänner a Migranten zu Sënnebéck ze stempelen an aus der EU auszetrieden.

Et mécht ee scho rosen, wann ee gesäit, wéi d’Geschicht sech widderhëllt a wéi d’Droite et ëmmer erëm fäerdeg bréngt, vill Lounofhängeg géint hir eegen Interessen a géint hir potentiell Alliéiert ze mobiliséieren. Mir hu gesinn, zu wat dat an den USA gefouert huet, a mir froen eis, zu wat dat a Frankräich bei deenen nächste Presidentschaftswalen wäert féieren.  
Zu Lëtzebuerg dréckt sech dat de Moment aus an der Fokaliséierung vun der Debatt op d’Lëtzebuerger Sprooch an op d’Frontalieren an d‘Auslänner, déi amplaz Lëtzebuergesch „nëmme“ Franséisch schwätzen oder am Refus vun „ze vill“ Flüchtlingen, wat och ëmmer ënnert deem „ze vill“ ze verstoen ass.

Domat falen déi aner, wierklech Problemer ënnert den Dësch an de kapitalisteschen Onrechtssystem an seng Meeschteren, déi tatsächlech fir dës Problemer verantwortlech sinn, kënne weider maachen ewéi bis elo.

D’Auswierkungen vun der neoliberaler Politik spigelen sech och an de Gemengen erëm.

D‘Gemengen sinn ganz no beim dagdeeglechen Liewen vun de Biergerinnen a Bierger a si ginn mat ëmmer méi Chargen iwwerheeft.  
Gläichzäiteg sinn d’Recetten, déi d’Gemengen iwwer direkt Steieren selwer kënnen anhuelen, massiv reduzéiert ginn. De Staat huet sech en ëmmer méi groussen Deel vun de Steieren accaparéiert. Sou gouf z.B. d’Lounsummesteier ogeschaaft an d‘Grondsteier als wichteg Gemengesteier gouf zanter 75 Joer net un d’Deierecht ugepasst. Donieft maachen sech d’Gemengen och nach selwer Konkurrenz um Niveau vun der Gewerbesteier, fir esou méi Betriber bei sech ze zéien.

D’Resultat vun där Entwécklung ass bekannt: d’Gemenge ginn ëmmer méi ofhängeg vun de staatlechen Zouwennungen a fir hir Servicer ze finanzéieren gräifen se ëmmer méi op Taxen, also indirekt Steieren zeréck, déi haaptsächlech d’Leit mat niddregem Akommes treffen. Déi Tendenz gëtt ënnerstëtzt duerch dee guttkléngende liberale Prinzip vum Pollueur-payeur, den iwwert europäesch Reglementer an d‘Lëtzebuerger Gesetzgebung agefloss ass, an deen dozou gefouert huet, dass liewenswichteg Gemengendéngschter wéi z. B. d’Waasserversuergung sech massiv verdeiert hunn. Sou ass de Waasserpräis an deene leschten 10 Joer jee no Gemeng tëscht 80 a 600% geklommen. Wann et awer drëm geet, de Prinzip „Pollueur-payeur“ op d’Betriber unzewenden, gesäit et op eemol anescht aus; Beispill Industrie-Broochen oder industriell Verknaschtung vum Waasser.   
Ëffentlech Déngschter, déi sech selwer solle finanzéieren (cf.Waasserversuergung), d’Privatiséierung vun ëffentlechen Déngschter (Beispill: d‘Energieversuergung an der Stad Lëtzebuerg, deeer hir Privatiséierung iwwregens vun deene Gréngen mat initiéiert gouf), d’Astellung vum ëffentleche Personal ënner Privatkontrakt wéi dat beim neien Tram de Fall ass), oder carrément seng Auslagerung a privat Betriber (Beispill Botzpersonal), dat alles sinn neoliberal Entwécklungen, déi an deene leschten 10 Joer an eise Gemengen passéiert sinn.

Ënnert dem Drock vun der Ideologie, dass eng Gemeng no privatwirtschaftleche Prinzipien gefouert soll ginn, geet et haaptsächlech nach drëm, d’Käschten ze reduzéieren an duerch d’Recetten aus den Taxen ofzedecken.

Déi wesentlech Froen iwwert déi sozial an déi ekologesch Verantwortung vun der Gemeng ginn ënnert deene Bedingungen net méi gestallt an d’Matbestëmmung vun de Biergerinnen a Bierger fir d’Entwécklung vun neie Perspektiven gëtt an den Abseits verfracht. Dat ass mir besonnesch kloer ginn, wéi an der Stad Lëtzebuerg iwwert deen neie PAG geschwat gouf an dobäi essentiell Themen ewéi dat vum Equiliber tëschent de Wunnengen an den Aarbechtsplazen vu vir eran ausgeklamert goufen.

Mat eisem Slogan „D’Leit staark maachen!“ dee mer fir dës Walcampagne gewielt hunn, verlaange mer eben just, dass déi Matbestëmmung vun de Biergerinnen a Bierger erëm méiglech gëtt, an engem Ëmfeld a mat Mëttelen, déi hinnen dat erlaabt.

An déi Richtung stellt dës Resolutioun dräi wesentlech Fuerderungen:

1. Demokratie an der Gemeng renforcéieren !
2. Deen iwwerméissege Wuesstem bremsen ! an
3. Eng sozial an ekologesch Politik um Gemengeplang machen !

Et geet drëm, e liewenswäert a sozial ofgeséchert Ëmfeld ze erhalen an d’Vertrauen tëscht de Wieler an de Gewielten erëm hierzestellen. Dat ass nëmme méiglech, wann déi antidemokratesch neoliberal Logik, déi alles dem Profitdenken ënnerwerft, net méi Här a Meeschter ass. An dat och op nationalem an op europäeschem Plang.

Elo zu eiser éischter grousser Fuerderung: Demokratie an der Gemeng renforcéieren!

Et ass um lokalen Niveau, am Kontakt mat hiren dagdeeglechen Bedürfnisser, wou d’Leit spieren wat geschitt, wou se direkt kënnen agräifen an eppes kënnen erreechen. Si stinn am am Zentrum vum demokratesche Prozess a mir fuerderen dofir, dass se déi néideg Moyens kréien fir doriwwer matzebestëmmen, wat an hirem direkten Ëmfeld, also an hirer Gemeng geschitt. Ouni esou Moyens kann een vun hirer Säit keng Motivatioun erwaarden, dass se sech och effektiv dofir asetzen.

Mir mengen dofir, dass iwwert d’Wielen vun de Gemengeréit all 6 Joer eraus et de Leit muss erlaabt ginn, un de wichtegen Entscheedungen, déi getraff ginn, matzewierken.   
Mir verlaangen regelméisseg Quartiersversammlungen, den Asaz vun alle moderne Medien an d’Matwierken un der Budgetpolitik vun der Gemeng.  
Mir mengen och , dass d‘Bedeelegung vun **allen** Awunner um demokratesche Prozess, ob se e Lëtzebuerger Pass hunn oder net, vun de Fraen a besonnesch och vun deene Jonken virrangeg Enjeuen sinn fir d’Demokratie an der Gemeng, sief et bei de Gemengewale selwer, sief bei der regelméisseger Matbestëmmung tëscht de Gemengewalen.

Eis zweet grouss Fuerderung verlaangt, den iwwerméissegen Wuesstem ze bremsen, mat deem mer konfrontéiert sinn.

Jiddereen spiert an sengem Ëmfeld, dass déi iwwerméisseg Croissance am Gaang ass, eis Liewensqualitéit ze zerstéieren an d’Zukunft vun eise Kanner am richtege Sënn vum Wuert ze verbauen.

Eis Regierung wëllt berouegen mam Slogan vum „qualitative Wuesstem“ - et wär just eng Fro vun enger besserer Gestioun ewéi bis elo - a si vergësst dobäi, dass bei de jëtzegen Wuesstemstaux-en se hiert eege Verspriechen, dat se op der COP21 zu Paräis ginn huet, net kann erfëllen, nämlech den CO2-Ausstouss par rapport zu 2005 ëm 20% bis 2020 an ëm 40% bis 2030 erofzesetzen.

Mä vun deem Verspriechen emol ofgesinn, weess jiddereen, dass e Wuesstem ouni Enn net méiglech ass. Et ass also héich Zäit , dass eng fundamental Diskussioun iwwert den zukünftege Wuesstem a seng Enjeuen gefouert gëtt. Den Terrain, vun där Diskussioun ass dee vun de Gemengen, well do all Dag d’Auswierkungen ganz konkret ze spiere sinn.

Wesentlech Froen, déi mir a vill aner Leit eis stellen drängen sech op:

* Ass et weiderhin tragbar, dass iwwert eng steierlech Dumpingpolitik, souwuel op Landesplang, wéi och op Gemengeplang ëmmer méi Betriber ugezu ginn, wouduerch de Verkéier ëmmer weider wiisst an den Drock op d’Natur net méi ze veräntwerten ass.
* Mussen mir weiderhin all Betriber no Lëtzebuerg zéien, amplaz eng Kooperatioun mat der Groussregioun am Sënn vun enger equilibréierter Entwécklung unzestriewen ?

Déi Froen och nëmmen ze stellen, schéngt en Tabou ze sinn.  
D‘Regierung an d’Patronat blocken of, mir bräichten deen héije Wuesstem fir eise Sozialsystem ze finanzéieren. Dobäi ass et awer eng Tatsaach, dass trotz dem héije Wuesstem den Aarmutsrisiko sech verschäerft huet an d’Aarbechtslosegkeet op engem héijen Niveau bleift.   
Dat Argument ass deemno fir eis net stéchhalteg a mir soen, dass amplaz en iwwerméissege Wuesstem, eng besser Verdeelung vum Akommes a vum Räichtum muss ugepeilt ginn.

Dat setzt dann awer eng aner Politik viraus an déi wëllen d’Profiteuren vun der neoliberaler Logik verhënneren!

D’ass nämlech genau déi ongerecht Verdeelung vum erschaffte Räichtum tëscht Aarbecht a Kapital, déi am Zentrum vun der neoliberaler Politik steet. Duerch si ass zanter den 1980er Joren op alle Pläng di sozial Gerechtegkeet d’Baach ofgaangen an et sinn ëmmer méi Leit marginaliséiert ginn.

Fir vun där falscher Orientatioun fortzekommen, verlaangt eis drëtt grondleeënd Fuerderung, eng sozial an ekologesch Politik um Gemengeplang ze maachen!

D’Gemengen däerfen net weiderfueren, d’Aarmut nëmmen ze verwalten, andeems se iwwert den Office social oder privat Wohltätegkeetsveräiner just bei deene krasste Fäll agräifen.

Bei ëmmer méi Léit, déi sech zu Lëtzebuerg keng Wunneng méi kënne leeschten, sinn d’Gemenge gefuerdert, duerch d’Taxéierung vu Wunnengen, déi eidel stinn, d’Spekulatioun um Wunnengsmaart ze bekämpfen an bezuelbare Wunnraum ze schafen, ganz besonnesch duerch de Bau vun ëffentlechen Mietwunnengen an d’Ënnerstëtzung vum kooperative Wunnengsbau.

Sozialpolitik amplaz Aarmutspolitik heescht och, performant ëffentlech Déngschtleeschtungen an de Gemengen unzebidden, déi den Ufuerderungen vun der Gesellschaft vun haut entspriechen. Mir mengen domat z.B., genuch ëffentlech Crèchen a Maisons relais mat Horairen, déi den Elteren entgéint kommen, ëffentlech Altersheimer, deenen hir Servicer net u privat Konzerner ausgelagert ginn, déi als Haaptzil de Profit hunn.

Am Ëmweltberäich mussen d‘Gemengen op hirem Terrain fir en attraktiven a wäitgoend gratis-en ëffentlechen Transport suergen a fir d’Foussgänger an d’Vëlosfuerer sécher Weeër schafen. Besonnesch an de Ballungsgebidder an a ronderëm d’Haaptstad an am Süden ass et onbedingt noutwendeg, duerch esou eng Offer den Autostrafic wesentlech ze reduzéieren.

Fir d‘Finanzéierung vun esou enger Sozial- an Ëmweltpolitik ass an éischter Stell eng Erhéijung vun den direkten Gemengesteieren, nämlech der Betriibs an der Grondsteier an d’A ze faassen an donieft déi staatlech Ënnerstëtzung, déi notamment am Pacte Logement-Gesetz virgesinn ass, voll ze notzen.

Déi dräi grondleeënd Fuerderungen, déi elo just beschriwwen goufen, hänken natierlech zesummen. Et geet drëm, d‘Gemengen erëm virun hir politesch Verantwortung ze stellen an hiren Awunner d’Mëttelen an d’Hand ze ginn, fir matzebestëmmen, a wéi eng Richtung d‘Politik an hirem Liewensberäich an Zukunft soll goen, an wéi eng konkret Moossnahmen getraff musse ginn.

Un eis all geet den Appell, sech an de nächste Méint dofir ze mobiliséieren an eis Iddien a Fuerderungen ënner d'Leit ze droen.

D’Virbereedungen fir eng breet Campagne lafen iwwregens op Héichtouren.

Guy Foetz 26-03-2017